Spiritual Healing e simolodisa kago
Bontsi jwa diphuthego tsa kereke ya Spiritual Healing lefatshe ka bophara di simolotse go rapelela mo loobong pele fa go agiwa dikago tsa teng. Mafoko ao a builwe ke mookamedi wa kereke eo Bishop Gotlaadirwang Motswasele kwa tshimolodisong ya kereke ya Spiritual Healing kwa Phaphane mo Mochudi ka tsatsi la Tshipi. Bishop Motswasele a re gore kereke e agiwe, balatedi ba yone ba tshwanetse go bereka ba le seopo sengwe ebile ba dirisa dikitso tsa bone tse ba di filweng ke modimo ka go farologana. O boletse fa go itirela e le selo se se botlhokwa fela thata mme o ne a gwetlha ba kereke eo ya Phaphane go ema ka dinao go bereka ba le seopo sengwe gore ba fitlhelele maikaelelo a bone a go aga kereke. O tsweletse a supa fa dikgogakgogano mo dikerekeng di sa ise gope mme o ne a ba rotloetsa go aga kereke ya bone ka tidimalo go sena makgwere ape a ba fa sekai ka Solomon mo baebeleng gore o agile ntlo ya gagwe ka tidimalo go sena dikgogakgogano. Le fa go ntse jalo Mookamedi o ne a ba tshepisa fa le bone kwa diphuthegong tse bone ba tla ba ema nokeng mme o ne a rotloetsa ba dikereke tse dingwe tse di ne di laleditswe go ba thusa fa ba ka kgonang teng. Fa a tswa la gagwe Moefagedi Solomon Ruele go tswa mo phuthegong eo ya Phaphane o ne a supa fa maikaelelo a bone ke go aga kereke a tlhalosa fa ba lemogile gore e ba ntse ba tsenela mo go yone ga e sa tlhole e ba lekana. A re ba bone go le botlhokwa go laletsa mookamedi wa bone le ba diphuthego ka go farologana gore ba simolodise tiro eo mme ebile e seka ya nna sephiri a tlhalosa fa go direla dilo mo pontsheng go ya go ba thusa gore ba kgone go kopa dithuso. E ne ya re go le pele fa a amogela baeng Bishop wa phuthego ya kereke eo mo kgaolong ya Kgatleng bishop Segailele Bokole o ne a leboga mookamedi go bo a amogetse kopo ya bone ya go tla go simolodisa kereke eo semmuso. O ne gape a leboga le baruti ba dikereke ka go farologana ba ba neng bat sile ko tirong eo. Bangwe ba ba lalediwa ba tlotla e ne e le Kgosi Segale Linchwe le makhanselara mangwe a kgaolo ya Kgatleng. BOKHUTLO